Ek het grootgeword in ’n huis waar net een maal op ’n dag teegedrink is. Dit was met teetyd om 10.30. Dan is ’n skinkbord met wit-en-blou bekertjies en ’n teepot met een van my ouma se selfgebreide mussies daaroor, uitgeneem stoep toe. En die bakkie met tuisgebakte koekies.
Daar was Ã¡ltyd outydse soetkoekies vir my pa. Soms was daar van ouma Suzie se vlakoekies of die koffiekoekies uit Wenresepte 3. Ons was ook lief vir daai koekie wat die baie oats en stroop inkry.
Dit was die eerste en enigste geteedrinkery vir die res van die dag. Ons laaste drankie van die dag was ’n melkkoffie met vars plaasmelk, net voor slaaptyd. As jy meer as jou gebruiklike een koppie tee sou waag drink, sou my pa voel jy’s of siek, of rebels omdat jy nie meer wil koffie drink soos die res nie.
En op Makkiesplaas was dit meestal moerkoffie.
Die Engelse kultuur het my laat anders dink oor tee. Hierdie is ’n tee-nasie. Hulle verkies enige dag ’n lekker soet koppie tee bo ’n beker boeretroos. Ek vra vandag so bietjie rond uit blote nuuskierigheid: Wat’s die standaard? Hoeveel koppies op ’n dag is normaal? Niks minder as agt nie, kry ek die besliste antwoord uit alle oorde.
Na agt koppies tee sal ek mislik voel, probeer ek in my beste Engels verduidelik.
Ek moet bieg — die teleurstelling was groot toe ek vir my eerste â€œcoffee date” saam met ‘n Engelse vriendin gaan, en sy bestel tee. Daar’s immers niks wat so lekker kuier soos ’n vet koppie cappuccino waar rondom jy jou hande kan skulp om dit warm te hou nie. Niks. Mens kuier net anders met tee in ’n koffieplekkie. Myns insiens.
Die verskeidenheid van tee op die winkelrakke verklap dat tee regtig hier saakmaak. In my gunsteling koffieplekkie in ons dorp, is daar enigiets van â€œredbush and honey” tot â€œpeppermint”. Daar’s net een koppie tee wat ek op elke spyskaart in Engeland mis…en dis ons eie Rooibos cappucino. Ek het dit die eerste keer saam met my ma en sussies in een van Kakamas se twee koffieplekkies gedrink. Ons was in die wolke oor die verruklike nuwe tipe cappuccino. Onderin die koppie is sterk rooibostee, met melkskuim bo-op. Dan is daar strepies heuning en ’n snertsie kaneel heel bo-op. Net vir daardie laaste ietsie.
Dit was pragtig om na te kyk, en hÃ©Ã©rlik om te drink.
Ek stel dit anderdag voor. Nee wat, verduidelik hulle vriendelik. Ons hou nie so baie van nuwe goed nie. Ons hou van dinge soos dit is. Buitendien is ons heeltemal tevrede met ons tee, net soos dit nou is.
Ek kon eenvoudig nie help om te dink: Ai tog, julle weet regtig nie wat julle mis nie. Daar’s min dinge so lekker soos ‘n rooibos cappuccino en ’n snytjie van tannie Keppies se vars mosbeskuitbroodjie met ’n bietjie botter daarop nie!
Tags: RooibosSune Coetzeetea